《望隔墙冬青树有怀吴宾贤》
明代·孙枝蔚

冬青隔墙看，看罢增叹息。无人知怀抱，但谓爱树色。

松竹不在眼，此树复难即。叹息谓固宜，听之心益恻。

故人卧海滨，守拙艰衣食。本是岁寒交，别来岁非一。

冬青覆墙头，举首辄在侧。与子各一方，为邻安可得。

作者简介：（1620—1687）明末清初陕西三原人，字豹人。世为巨商。明末散家财起兵，与李自成军对抗。兵败，只身走扬州读书，刻意为诗。康熙十八年举鸿博，自陈衰老，不应试，授内阁中书衔。有《溉堂集》。